રાજસ્થાનના જંગલોમાં થતા જે સીતાફળના વૃક્ષોને કાપીને આદિવાસીઓ તેના લાકડાનો જલાઉ લાકડા તરીકે ઉપયોગ કરતાં હતાં, તે જ સીતાફળ હવે પાલી જિલ્લાના આદિવાસી સમાજનું ભાગ્ય સુધારી રહ્યાં છે. તેની શરૂઆત કરી છે જંગલમાં લાકડા કાપવા જતી 4 આદિવાસી મહીલાઓએ. અરવલ્લી પર્વતમાળામાં કાંટાળા વૃક્ષો પર ઉનાળાની ઋતુમાં થતા સીતાફળ વૃક્ષો પર જ સુકાઇ જતા હતાં અથવા તો પછી જમીન પર પડી જતા હતા. લાકડા કાપનારી આ મહીલાઓ તેને વીણી લાવતી હતી અને વેચતી હતી. બસ અહીંથી જ આ ચાર બહેનપણીઓએ રોડની બાજુમાં ટોપલી મૂકીને સીતાફળ વેચવાનો ધંધો શરૂ કર્યો હતો અને પછી એક કંપની બનાવી લીધી જેનું વાર્ષિક ટર્નઓવર હવે એક કરોડ સુધી પહોંચી ગયું છે. હવે આદિવાસીઓ પોતાના વિસ્તારમાં થતા સીતાફળની બંપર ઉપજને ટોપલામાં મુકીને વેચવાની જગ્યાએ તેનો પલ્પ કાઢીને રાષ્ટ્રીય સ્તરની કંપનીઓને વેચી રહ્યા છે. હાલ પાલીના બાલી વિસ્તારમાં આ સીતાફળ પ્રમુખ આઇસક્રીમ કંપનીઓની ડિમાન્ડ બનેલા છે.